**HOTĂRÂREA nr. 127/28.05.2021**

**privind aprobarea acțiunilor și a măsurilor urgente necesar a fi aplicate ca urmare a apariției speciei ursului brun la nivelul UAT Gura Ocniței, Moțăieni și Pucheni**

 **Comitetul Județean pentru Situaţii de Urgenţă Dâmbovița**

 Având în vedere:

 - OUG nr. 21/2004 *privind Sistemul Național de Management al Situațiilor de Urgență*, aprobată cu modificările și completările ulterioare;

 - HG 1491/2004 *pentru aprobarea Regulamentului-cadru privind structura organizatorică, atribuțiile, funcționarea și dotarea comitetelor și centrelor operative pentru situații de urgență*;

 - HCJSU nr. 05/30.06.2017 *privind modul de acțiune a instituțiilor responsabile în gestionarea incidentelor și situațiilor de urgență generate de animalele sălbatice la nivelul județului Dâmbovița*;

- HCJSU nr. 121/11.05.2021 *privind aprobarea măsurilor și a acțiunilor urgente necesar a fi aplicate ca urmare a apariției speciei ursului brun la nivelul UAT Pucheni*;

- Procesul-verbal al ședinței extraordinare CJSU, înregistrat cu nr. 2632057/28.05.2021 desfășurată în data de 28.05.2021, ora 11.00, la sediul Instituției Prefectului – Județul Dâmbovița;

 În temeiul art. 10 din Regulamentul-cadru privind structura organizatorică, atribuţiile, funcţionarea şi dotarea comitetelor şi centrelor operative pentru situaţii de urgenţă, aprobat prin H.G. nr. 1491/2004, **adoptă prezenta**

**HOTĂRÂRE:**

**Art.1.** Se constată încadrarea situației privind **apariția speciei ursului brun** pe raza **UAT Gura Ocniței și Moțăieni** la un nivel de **risc MEDIU** și pe raza **UAT Pucheni** la un nivel de **risc MARE,** potrivit evaluării efectuate în baza procedurii aprobate prin HCJSU nr. 05/2017.

**Art.2.** (1)La nivelul **UAT Pucheni** se continuă aplicarea măsurilor stabilite prin HCJSU nr. 121/11.05.2021.

(2) În vederea întocmirii și înaintării documentației, pe baza informațiilor transmise de către toți factorii implicați în intervenție, către Direcția Biodiversitate din cadrul Ministerului Mediului, Apelor și Pădurilor, instituțiile cu responsabilități stabilite prin HCJSU nr. 05/2017 vor transmite CJSU Dâmbovița un punct de vedere/informare, până la data de 03.06.2021, pentru obținerea acordului de recoltare a ursului identificat pe raza UAT Pucheni.

**Art.3.** Se aprobă următoarele măsuri la nivelul **UAT Gura Ocniței și Moțăieni**:

* de monitorizare a situației de către Comitetul Local pentru Situații de Urgență și de informare de îndată a instituțiilor cu atribuții în gestionarea acesteia;
* de prevenire, prin folosirea semnalelor acustice și luminoase pentru îndepărtarea ursului din zonele locuite sau utilizate de către populație;
* de patrulare de către efectivele de jandarmi și poliție în zona unde a fost semnalată prezența ursului și există pericolul unei posibile agresiuni;
* de informare a cetățenilor cu privire la existența unui potențial pericol determinat de prezența ursului, modul acestora de comportare, restricțiile și obligația de respectare a recomandărilor reprezentanților instituțiilor cu atribuții în gestionarea evenimentelor (IJJ Dâmbovița, IPJ Dâmbovița, Primăria Comunei Gura Ocniței și Primăria Comunei Moțăieni).

 **Art.3.** Prin grija Secretariatului Tehnic Permanent al Comitetului Judeţean pentru Situaţii de Urgenţă Dâmboviţa, prezenta hotărâre **se publică pe site-ul Instituţiei Prefectului – Judeţul Dâmboviţa** (Secţiunea: Activităţi\_Situaţii de Urgenţă) şi se transmite Departamentului pentru Situaţii de Urgenţă, Inspectoratului General pentru Situaţii de Urgenţă, membrilor Comitetului Judeţean pentru Situaţii de Urgenţă Dâmboviţa, precum şi primarilor, în calitate de preşedinți ai Comitetetelor Locale pentru Situaţii de Urgenţă din unitățile administrativ teritoriale **Pucheni. Gura Ocniței și Moțăieni.**

**PREŞEDINTELE C.J.S.U. DÂMBOVIŢA**

***PREFECT,***

***dr. ing. AURELIAN POPA***

ÎNTOCMIT,

SECRETARIAT TEHNIC PERMANENT

 AL C.J.S.U.,

***Căpitan GĂTEJ IONUȚ-GABRIEL***